یک ستمبر 1972 ءَ بلوچ زانتکارانی یک دیوانے ماں کوئٹہ ءَ لوٹائینگ بوت, آئی ءِ تہ ءَ “رومن سْیاھگ” ءُ “تازی سْیاھگ” ءِ بارہ ءَ گپ بوت. اے دیوان ءَ 31 زانتکاریں ندکاراں بھر زُرت. مرچی ما جُھد کنیں کہ آھانی گپّاں دیوان ءِ دیم ءَ بیاریں. بُنگیج ءَ ھما ندکارانی گپّاں دیم دے آں کہ آھاں “تازی سْیاھگ” ءِ پلّا مرزی کُرتگ. دومی بھر ءَ ھما ندکارانی ناماں ءُ آھانی دیدانکاں دیم ءَ کاراں کہ آھاں “رومن سْیاھگ” ءِ پلّامرزی کُرتگ.
مجیب ولی
اولی بھر:-
ھما زانتکارانی نام ءُ داتگیں راستینک کہ آیاں “تازی سْیاھگ” ءِ پلّامرزی کُرتگ.
واجہ اساک شمیم
بلوچی زُبان ءِ سْیاھگ ھما بہ بیت کہ چد ءُ پیسر کارمرد بیان ءُ پیداگ اِنت.
انگریزں اد ءَ “رومن” رواج دات بلے بے سوب بوت اَنت.
مارا بلوچاں مئے تپاکی ءُ مڑا دیمروی دنت نَے کہ رومن سیاھگ.
واجہ سدّیک آزات
اے دیوان ءِ باسک زُبان زانت نہ اَنت پمیشکا اے زُبان ءِ پیسلہ ءَ کُرت نہ کن اَنت.
سْیاھگ یک تکنیکی چیزّے, ایشی ءَ ایوک ءَ زُبان زانت گیشّینت کن اَنت ءُ بس.
واجہ مَلِک مھمد رمزان
بُن ءُ بُندری گپ بلوچی ءِ گالوارانی گیشّینگ ئیگ اِنت سْیاھگ ءِ نہ اِنت.
بلوچی زُبان ءِ ساڑی ئیں سْیاھگ زیرگ بہ بیت ایشی ءِ مٹّ ءُ بدل کنگ شر نہ اِنت.
واجہ اھمد جگر
دنیا ءِ راج چہ وتی جُھد ءُ کوشستاں دیم ءَ شُتگ اَنت آ سْیاھگ ءَ دیم ءَ نہ بُرتگ اَنت.
مجلسے جوڑ کنگ بہ بیت کہ مئے ھمے انّیگیں سْیاھگ ءَ الکاپ تر بہ کنت.
واجہ تاھر مرزا
تازی زُبان ءُ تازی سْیاھگ ابدی چیزّ اَنت آیاں کس بدل کُرت نہ کنت اے گوں ما نیگراھی نزّیکی کنت.
بلوچی زُبان گوں آریا ءِ ٹکّ ءِ زُباناں سْیادی کنت.
ایران ءُ اربستان ءِ مردُم ماں ھمے سْیاھگ ءَ سائنس ءُ ٹیکنالوجی وان اَنت ءُ ٹائپ ءُ مشیناں کارمرد کن اَنت.
ھمے سْیاھگ پہ بلوچی ءَ شرّ اِنت کمّکے سْراچ ءُ پاچ لوٹ اِیت.
واجہ مھمد ھُسین انکا
رومن سْیاھگ ءِ بودناک کنگ ءُ رواج دیگ ءَ زنڈیں وھدے لوٹ اِیت.
پہ بلوچی زُبان ءَ تازی سْیاھگ شرتر اِنت. آ ھم نتسالیک بہ بیت.
ما مسلمانیں باید اِنت اربی سْیاھگ ءَ شرپ بدے ایں اگاں ما اے مٹ کُرت گُڑا مزنیں اڑ ءُ جیڑھے پاد کَیت.
واجہ مھمد بیگ بلوچ
انّیگیں اربی سْیاھگ مئے کار ءَ نئیت. داں ایشی ءَ مَٹّ ءُ بدل مہ کنیں. اگاں مٹ ءُ بدل کنگ ءَ ھم کار ئِے نہ دات گُڑا مارا دگہ جْوانیں سْیاھگے گِچنَگ لوٹ اِیت. اے کار ءُ زُبان زانت بہ کن اَنت.
بلوچی ءُ پارسی یکّیں زُبان ءِ بندیک اَنت.
سندِی زُبان ءِ شانزدہ آب چہ بلوچی آباں گیشتر اِنت بلے آ اربی سْیاھگ ءَ اِنت.
واجہ مُراد اَوارانی
چہ دو سد سال ءَ تازی سْیاھگ یک پَیم ءَ کارمرد بیگ ءَ اِنت.
جھان ءِ زانتکار گْوش اَنت ھر زُبانے وتی سْیاھگ ءَ دیمروی کنت ءُ بودناک بیت.
رومن گالوار مارا چہ جھان ءَ جتا کنت.
واجہ ڈاکٹر نبی بکش 
پہ بلوچی زُبان ءَ سائنسی ءُ تکنیکی سْیاھگے لوٹ اِیت.
شر ھمیش اِنت کہ ما ھمے اربی سْیاھگ ءَ بہ چنین ءُ شرّ ءُ الکاپ بہ کنیں.
رومن ءَ ھم زُرت کنیں.
بلوچی ءِ کْوھنیں نبشتگ ماں تازی سْیاھگ ءَ اِنت.
سائینس ءَ گوں رومن ءَ سْیادی نیست دْرواھیں لاتینی امریکی رومن دان اَنت بلے سائینس ءَ پشکپتگ اَنت.
رومن ءِ تہ ءَ ھم نزوری ھست, پرچے کہ ایشی ءِ 26 آب اَنت کہ بلوچی ءِ تواراں کشّ اِت نہ کن اَنت.
گوں تازی سْیاھگ ءِ زیرگ ءَ بلوچی ءِ 35 آب بنت.
پہ بلوچی ءَ سْیاھگ ءِ گچنگ ءُ زیرگ ءَ مجلسے جوڑ کنگ لوٹ اِیت تا کہ ھر دو نشانانی زیرگ ےِ جنجال ءُ آسانیاں دیم ءَ بیار اِیت.
واجہ ابدُلھکیم بلوچ
سْیاھگ پہ راجانی سائنسی زند ءَ زنڈیں سوگاتے بلے مزنیں جُھد ءُ جکانسری یے لوٹ اِیت.
گْونڈیں چُکّے ءَ تو ھرچ سوچے دے ئے , آ ھما چیز ءَ دربارت ءُ وسّر ءَ ئِے نہ زانت.
تُرکی ءَ وتی سْیاھگ پمیشکا بدل کُرت کہ آئی ءَ “مرد بیمار” اِش گْوشت. آئی ءَ وتی بیر چہ تازیاں گرگی اَت پرچے کہ آئی ءَ چہ تازیاں پْروش وارتگ اَت.
مارا تازی گالوار ءِ آب چہ بلوچی ءَ در کنگی اَنت بلوچی گالوار ءِ وڑ ءَ ھمے سْیاھگ گیشّ ءُ گیوار کنگی اِنت.
دیمروی ءِ بُنیاد سْیاھگ نہ اِنت. چین ءِ وتی جتائیں سْیاھگے بلے سائینس ءِ پڑ ءَ دیم ءَ شُتگ.
پہ دیمروی ءَ ڈنّی جاورانی بدل کنگ ھژدری اِنت.
واجہ بشیر بیدار
بلوچی زُبان ءِ سْیاھگ آئی ءِ وتی جند ءِ گالوارانی پد ءَ جوڑ کنگ بہ بیت.
پہ بلوچی ءَ انچوشیں سْیاھگے جوڑ کنگ بہ بیت کہ مارا چہ وتی ھمساھگاں جتا مہ کنت.
ھر کار ءُ ھر مرد, زُبان ءِ سْیاھگ ءُ رھبند ءِ جوڑ کنگ ھر کسے کار نہ اِنت.
گوں رومن ءِ زیرگ ءَ بازیں جنجالے مئے دیم ءَ کَیت اھاں انّوں ما رومن ءَ بزیریں گُڑا دگہ دنیایے ءَ ھمراہ بوت کنیں نَے کہ گوں مروچیگیں دنیا ءَ.
واجہ مُراد ساھر
ھرچ سْیاھگے وانگ ءَ پد دوستناک بیت چوش کہ گوں چینی زُبان ءِ وانگ ءَ چینی زُبان دوستناک بیت.
انگریزی مارا پہ لاپ ءَ دوست اِنت.
گوں رومن ءِ زیرگ ءَ ما چہ وتی ھمساھگ ءُ جھان ءِ راجاں دیر ءُ گستاہ بہ ایں.
واجہ ھَیر مھمد ندوی
بنگال ءُ چین ءِ سْیاھگانی بارو ءَ گپ کار نہ دنت. بلوچی زُبان ءِ سْیاھگ ءِ بارو ءَ گپ جنگ بہ بیت.
ما رومن سْیاھگ ءَ مہ زیریں بلکیں ھمے اربی سْیاھگ ءَ بہ چنین ءُ اڑ بہ کنیں
زگریں بلوچی گالاں دیم ءَ بیاریں.
دومی بھر؛:-
ھما زانتکارانی نام ءُ داتگیں راستینک کہ آیاں “رومن سْیاھگ” ءِ پلّامرزی کُرتگ
واجہ ازیز بُگٹی
پہ بلوچ چُکّے ءَ اے گْرں بیت کہ رومن ءِ 30 یا 34 آبانی جاگہ ءَ تازی زُبان ءِ 104 آب وڑ وڑ ءَ بْوان اِیت.
بیستمی کرن ءَ مارا سائینس ءُ ٹیکنالوجی وانگی اِنت.
پہ سائنس ءِ وانگ ءَ مارا یورپ ءَ روگی اِنت یورپ ءَ رومن اِنت.
گْوش اَنت کہ چین ءَ وتی زُبان ءَ سائنس ونتگ بلے ھما چینی کہ ایٹم بمب ءِ پارمولا ئِے جوڑ کُتگ, آئی ءَ امریکہ ءَ ونتگ اَت.
واجہ رشید بلوچ
گوں رومن ءِ وانینگ ءَ رو ایرشُتی بلوچستان ءِ بلوچ چمّا جتا نہ بنت. ایران انگریزی ھم وانینگ ءَ اِنت.
رومن سْیاھگ پر مئے باندات ءَ شرّ اِنت.
واجہ رشید اھمد بلوچ
ما انچیں سْیاھگے بزیریں کہ کمّکیں وھدے ءَ باز دیمروی بہ کنیں.
پہ سائینسی نشانانی وانگ ءَ رومن آسان تر اِنت.
سائینس ءَ, پارمولا ءَ ابید گراپ ھست کمپیوٹر سسٹم ءَ گراپ کارمرد بیت.
مشکت ءُ بھرن ءِ بلوچ ماں رومن ءَ اردو واب اَنت ءُ نبشتگ کن اَنت.
واجہ نیک مھمد بُزدار
سائینس ءُ تکنیک دْرست ماں رومن ءَ اَنت. مارا رومن زیرگ لوٹ اِیت.
پہ رومن سْیاھگ ءِ زیرگ ءَ ما جزیرگے جوڑ نہ بہ ایں.
ایران ءُ اوگانستان ءَ انچیں دورے ءَ تازی سْیاھگ زُرت کہ سائینس ءِ دَور نہ اِنت.
رومن سک آسان اِنت پمیشکا مارا اے سْیاھگ زیرگ لوٹ اِیت.
واجہ اتا شاد
اگاں ھژدھمی کرن ءَ لھتے بلوچی ماں تازی سْیاھگ ءَ اِنت بلے ھژدھمی کرن ءَ بلوچی ماں رومن ءَ ھم نبشتگ کنگ بوتگ.
چہ ھژدھمی کرن ءَ بگر داں روچ مروچی اربی سْیاھگ ماں بلوچی ءَ جْوان نہ بوت.
رومن ءِ آب کمتر اَنت تازی ءِ گیشتر اَنت. کمتریں چیز زیت تِر دل ءَ نَکش بیت.
رومن وانگ ءُ وانینگ ءَ کم وھد پکار بیت, ایشی ءِ درور پی پی آئی ءِ اردو ٹیلی پرنٹر اِنت کہ کوئٹہ ءَ کامیات نہ بوت. ماں رومن ءَ ھما ھینّ ءَ ھال شُت اَنت ءُ تازی ءَ دومی روچ ءَ سر بوت اَنت ءُ انگریزی ٹائپ انگت آسان تر اِنت.
تازی ءَ نسک ءُ نستالیک ءِ اڑ ءُ جیڑو مان اَنت.
سْیاھگ ءَ گوں لبزانک ءَ کار نیست.
اربی سْیاھگ ءَ گوں اسلام ءَ چِہ کار!؟
واجہ یار مھمد یار
چینی ءُ چاپانی سْیاھگ چہ وانگ ءُ زانگ ءِ دَور ءُ زمانگ ءَ پیش بُنگیج بوتگ اَنت پمیشکا ایشاں مروچیگیں سائینسی سْیاھگ ءَ بدل نہ کُرتگ اَنت ءُ چینی چہ وتی مروچیگیں سْیاھگ ءَ وش نہ اِنت. آیاں مجلسے ٹاھینتگ کہ وتی سْیاھگ ءَ نوکیں سائینسی رھبند ءَ بدل بہ کن اَنت.
مارا آسانیں سْیاھگے پکار اِنت. منی دل ءَ اے سْیاھگ رومن اِنت.
واجہ جان مھمد دشتی
ما پہ سْیاھگ ءَ چہ وتی دین ءُ زندادین (ثقافت) ءَ دیر نہ بہ ایں.
اگاں ما تازی سْیاھگ ءَ بہ زیریں ءُ روایرشُتی بلوچستان ءِ بلوچانی مھمان بہ بہ ایں گُڑا زاناں آ مُرگ ءِ جاہ ءَ پمّا پسے کُش اَنت؟ زاناں مئے سْیادی, بْراتی, ءُ ھمساھگی, دْرست چمے سْیاھگ ءَ اَنت؟
تُرکاں چہ تازیاں پْروش نہ وارت. آیانی جنگ گوں انگریز, اتالوی ءُ یونانیان اَت. آیاں رومن پمیشکا زُرت کہ آیانی زُبان ءِ تواراں شرتر گیشّینت کنت ءُ مروچیگیں سائینسی واھگاں ھم پورو کنت.
گوں رومن ءِ زیرگ ءَ ما ایوک نہ بہ ایں.
چینی ءُ جاپانی سْیاھگ کْوھن اَنت ءُ آیانی گالواراں شرتر گیشّینت کن اَنت گُڑا آ پرچے رومن ءَ بزیر اَنت.
گوں سْیاھگ ءِ بدلینگ ءَ, راجی زند ءِ کیلو بدل نہ بنت. تازی ءُ ایرانی, تازی سْیاھگ ءَ نبشتگ کن اَنت بلے کوٹ ءُ پتلون پوش اَنت.
اے گْوشگ کہ مئے دو سْیاھگ بنت ءُ گْران بنت. گپّے! سوئزرلینڈ ءَ چار سْیاھگ اَنت.
رومن آسان اِنت. اگاں اے زیرگ نہ بوت گُڑا پر مئے آیوکیں اوبادگاں زنڈیں تاوانے.
پہ بلوچی سْیاھگ ءِ گیشّینگ ءَ مجلسے جوڑ کنگ بہ بیت. پہ آئی ءِ باسکاں گریجویٹ بیگ ھژدری بہ بیت.
واجہ مولا بکش مگسی
سندھی زُبان ءَ “دیوناگری” اِشت “تازی سْیاھگ” ئِے زُرت نی سندھی زُبان ءِ توار نہ گیشّ اَنت.
پہ بلوچی زُبان ءَ رومن سک شرّ اِنت. گوں ایشی ءِ زیرگ ءَ بلوچ راج دیم ءَ شُت کنت.
واجہ ڈاکٹر گُلزار ھان مری
تُرکی ءَ رومن زُرت کہ رومن آئی ءِ زُبان ءِ گالواراں شرتر گیشّینت کنت.
ترکی ءَ چہ تازیاں بیر گرگی نہ اَت آئی ءِ دُژمن انگریز اَت.
ھندوستان ءَ چہ تازیاں پْروش نہ وارتگ اَت بلے آیاں اردو برھمنی کُرت.
گوں رومن ءِ زیرگ ءَ ما جزیرگے جوڑ نہ بہ ایں اگاں جوڑ بوتءں شرتر اِنت. وتی زُبان ءَ شرتر ساٹین ءُ چیٹیں, ءُ پھریزیں. ھوری ءِ ھرابی ایش اِنت کہ مروچی ما وتی زُبان شَمُشتگ, ایران, اوگانستان, سِند پنجاب ءُ اُمان ءِ بازیں بلوچے بلوچی نہ زانت, مئے جند ءِ بلوچستان ءَ بْراھوی, سرائیکی, ءُ جاٹُکی کن اَنت. رومن ءَ ھر کس وسّر ءَ ھیلدار بیت
ھمُک سائینسی چیزے ماں رومن ءَ اِنت بے رومن ءَ نوکیں سائینس وانگ نہ بیت.
اربی سْیاھگ ءَ گوں اسلام ءَ کارے نیست.
واجہ بیزن بلوچ
سْیاھگ یک راجداری تکنیکے نہ اِنت زانشتی ءُ لبزانکی تکنیکے.
گْوستگیں 50 سال ءِ نبشتگاں ما یکّیں دمان ءَ نوکیں سْیاھگ ءَ بدل کنیں.
مارا وتی زُبان ءِ دامن تچک ءُ تالان کنگی اِنت. کستر کْرچک کنگی نہ اِنت.
پہ وتی نوکیں پدریچ ءَ مارا نوکیں سْیاھگے زیرگ لوٹ اِیت.
واجہ نسیر بلوچ (بی ایس او)
گوں تازی سْیاھگ ءَ سائینس وانگ نہ بیت. ماں تازی ءَ سائینسی نشان نیست اَنت.
دیم ءَ شُتگیں راجانی زُبان ءِ سْیاھگ گیشتر ماں رومن ءَ اَنت چین ھم دلمانگ اِنت کہ ھمے نیمگ ءَ دلگوشے بہ دنت.
رومن ءِ آب کمّ اَنت بلوچی ءَ گْران نہ کپ اَنت. تازی ءِ آب باز اَنت.
اربی سْیاھگ اسلام ءِ سْیاھگ نہ اِنت. پرچے کہ چہ اسلام ءَ پیش انجیل ءُ توریت ھم ھمے وڑیں سْیاھگے ءَ بوتگ اَنت.
گوں اربی سْیاھگ ءِ نہ زیرگ ءَ ما چہ اسلام ءَ ایر نہ بہ ایں.
روس, ترکستان, انڈونیشیا ءُ اپریکائی مُلک ءُ پیسریگیِ رو درآتکی پاکستان ءِ سْیاھگ ماں اربی ءَ نہ اِنت بلے آیانی اسلام ءَ مارا شکّے نیست.
واجہ کریم دشتی
بلوچی زُبان پارسی ءِ وڑیں ایرانی زُبانے.
اسلام دْرواھیں دنیا ءِ نیکراہ اِنت.
اسلام ءَ گوں سْیاھگ ءَ گوں کار نیست.
گوں ایران ءَ مئے دوستی ءُ دژمنی سْیاھگ ءِ سَوَب ءَ نہ اِنت.
اربی سْیاھگ سک گْران اِنت رومن آسان اِنت.
چہ اربی سْیاھگ ءَ ما اربی زُبان ءَ زُرت نہ کنیں انچوش کہ گوں اردو وانگ ءَ مئے مردم اے سْیاھگ ءَ ونت نہ کن اَنت.
واجہ منزور اھمد
بلوچی اکیڈمی کوئٹہ ءَ اِنچُک سال ءَ رند, ایوک ءَ دوازدہ کتاب شِنگ کُتگ ءُ بس. آ ھم گوں بلوچاں وانگ نہ بنت.
انّیگیں سْیاھگ بلوچی ءِ گالواراں گیشّینت نہ کنت. وھدے کہ رومن اِش الکاپ ءَ گیشّین اِیت.
پر مئے دیمی پدریچاں رومن یک پُرسیتّیں سْیاھگے.
واجہ بشیر اھمد بلوچ
مروچیگیں دنیا ءِ گیشتر مردُم رومن ءَ کار گرگ ءَ اَنت.
نوکیں زانت ءُ زانش, سائنس ءُ تکنیک ماں رومن سْیاھگ ءَ اَنت.
رومن ٹائپ , چاپ شِنگ ءَ آسان تر اِنت.
تازی سْیاھگ ءِ آب سک باز اَنت. رومن ءِ کمّ اَنت پمیشکا پہ بلوچی ءَ شرتر اِنت.
تازی سْیاھگ ءِ آب ٹیلی پرنٹر, کوڈ ءُ ٹرانسلیٹر مشیناں کار نہ دے اَنت.
بلوچ وانوکانی گیشتریں بھر انگریزی وڑ ءِ رومن ءَ بلد اِنت. بازیں نمدی یے چہ مسکت ءَ کَیت کہ ماں رومن ءَ اِنت.
واجہ میر آکِل مینگل
بلوچی یک آریانی زُبانے.
بلوچی چو کہ کْوھنیں آریائی زُباناں پیسر ءَ ما میکی , اوستائی, پھلوی ءُ دگہ سْیاھگاں نبشتگ کنگ بوتگ.
تازی سْیاھگ چہ اسلام ءَ پیش رنگے نہ رنگے ءَ بوتگ 1954 ءَ نوکیں رنگ ءَ بدلینَگ بوتگ.
اربی, ابرانی, کبطی, آراماھی, پونیشی, چہ سمیری سْیاھگ ءَ درآتکگ اَنت. سمیری ءِ ھرچ آبے ءَ بُتی دْروشمے بوتگ اے بُتی سْیاھگ 300 مَسِیھ ءَ پیش(م. پ ) ءَ بگر داں 4000 مَسیھ ءَ پیش(م. پ ) ءَ ماں سومر شار ءَ جوڑ بوت چہ پونیشی یونانی ءُ لاتینی رومن سْیاھگ جوڑ بوت اَنت. سومر شار جاندمی ایران ءِ سیم سر ءَ اِنت.
تازی ءِ آب باز اَنت رومن ءِ کمّ اَنت پمیشکا گوں بلوچی ءَ دپ وارت.
انگریزی بلوچی ءِ گالواراں شرتر گیشّین اِیت. تازی چو گیشّینت اِش نہ کنت.
مروچی سائنس ءَ دنیا نزّآؤرتگ ما گوں سْیاھگے ءِ زیرگ ءَ جزیرگے جوڑ نہ بہ ایں.
پارسی ءُ تازی کْوھنیں کتابانی مڈّی دْرست ماں یورپ ءَ اَنت ءُ ماں رومن ءَ ترّینَگ بیگ ءَ اَنت.
تازی مارا نسک ءُ نستالیک ءِ جنجالانی تہ ءَ دَور دنت بلے رومن اِنّاں.
واجہ پَیز مھمد کُرد
سْیاھگ راجداری رنگ دیگ مہ بیت.
سْیاھگ زُبانی جیڑوے.
واجہ ابراھیم نگْوری
بلوچی زُبان ءِ سْیاھگ انگت جوڑ نہ بوتگ. 
بلوچی ءَ تازی سْیاھگ ماں ھژدھمی کرن ءَ لھتے مُلّایاں بُنگیج کُرتگ بلے آیانی لبزانکی کار سک کمّ اَنت آیانی ھژدھمی ءُ نوزدھمی دوئیں کرنانی کار سک کمّ اَنت بلے ماں رومن ءَ بلوچی زُبان ءَ مزنیں مڈّی یے ھست.
چہ تازی سْیاھگ ءَ رومن سْیاھگ آسان تر اِنت.
ماں بیستمی کرن ءَ اگاں یک نیمگے بلوچی ماں تازی سْیاھگ ءَ, ماں بلوچی ھالتاک , ماھتاک, تاکبند ءُ کتاب شنگ بوتگ گُڑا دگہ نیمگے واجہ جوزپ الپین بین, واجہ ایم اے آر بارکر, واجہ اسٹریسرز ءُ واجہ سپونر ءِ بے بدلیں بلوچی کتاب ماں رومن ءَ چمّانی روک بوتگ اَنت. آسر ءَ بلوچی اکیڈمی کوئٹہ ھم ناچار بوت کہ انگریزی رھبند ءِ رومن ءَ ھاجی ابدلکیّوم ءِ کتاب “بلوچی بومیا” ئِے شنگ کُرت.
اربی سیاھگ بلوچی زُبان ءُ توار ءُ گالواراں کشّ اِت ءُ پیلہ کُت نہ کنت. نَے کہ نوکیں دَور ءِ سائنسی لوٹ ءُ واھگاں پورو کُرت کنت. پمیشکا رومن سْیاھگ چہ اربی سْیاھگ ءَ شرتر اِنت.
واجہ ملک سئید دھوار
سْیاھگ لھتے نشانانی نام اِنت. ما ایشی ءَ راجداری رنگے مہ دے ایں. ما بچاریں کُجام رھبند پہ بلوچی ءَ جْواں تر اِنت ما ھمائی ءَ بہ زیریں.
اے گْوشگ کہ سْیاھگ ءِ یکّی, دو راج ءَ دوست کنت, راست نہ اِنت. ایران ءِ پاسی, ءُ تازی, زُبان ءِ سْیاھگ اِش یکّ اَنت. ھمساھِگ اَنت بلے وت ماں وت چٹ ءُ گودِرّ ءُ چو چُپتگیں جَور ءَ اَنت.
مارا بلوچی زُبان ءُ آئی ءِ سْیاھگ پہ وتی نوکیں پدریچ ءَ آسان کنگی اِنت ءُ نوکیں پدریچ چہ سائنس ءَ دُور بوت نہ کنت. مارا سْیاھگ پہ بلوچی ءِ گالوارانی ادائگی, ءُ نوکیں سائنسی گٹّانی گُشاد کنگ ءَ پکار اِنت.
اگاں مئے پدریچ چو کہ کوٹ ءُ پتلون ءَ رومن سْیاھگ دوست بیت گُڑا باید اِنت ما آیانی راہ ءَ شَنک مہ جنیں ءُ مئے کُنٹگ مِک کنگ ءَ آیانی راہ دارگ ھم نہ بیت, بلے وھد پد ءُ پیش بیت.
سرشون:- اے نبشتانک بلوچی زُبان ءِ نامی ئیں نبشتہ کار ءُ ندکار واجہ اَلی جُمّا زامرانی ءِ کتاب “پنچ گُلگدار” ءَ زیرگ ءُ نبیسّگ بیتگ.
نبیسّوک:- مجیب ولی
ساچشت لبزانکی دیوان